정조 14년
庚戌三月二十八日卯時上御熙政堂大臣備局堂上引見入侍時左議政蔡濟恭右議政金鍾秀行漢城判尹李文源行副司直徐有大洪秀輔李漢豐金持默左副承旨申耆假注書洪樂游事變假注書柳師模記注官趙慶遠金鳳顯以次進伏訖濟恭等曰日間聖候若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣上曰下直守令入侍師模承命出傳與順興府使李鼎運文義縣令洪大顯恩津縣監徐重修任實縣監南公轍偕入進伏濟恭曰日昨甘霈以京城所得觀之果無不足之慮民事多幸矣上曰誠萬萬幸甚矣濟恭曰御史書啓中道臣論勘外面驟看有違格例故昨於草記有所請推矣及承批旨始覺其所不然者此乃臣不審之致也上曰果有所不然矣濟恭曰關西事誠爲朝廷之羞恥當此饑饉之歲至於守宰猶不敢如是放忽況道伯何等重任而其所僨事若此之甚誠可駭矣上曰當初誤畀之失朝廷不得辭其責故昨日處分傳敎亦有所云云矣濟恭曰平安前監司鄭昌聖名登繡啓臚列狼藉此實朝廷之羞烏可免重罪而第以朝體論之一不査問直爲發配恐非綜核之政臣意則使王府一番捧供恐不可已矣上曰依爲之出擧條上曰中和府竄配罪人鄭昌聖姑勿發配令押去都事仍爲押來拿問定罪出榻敎濟恭曰觀於繡啓守令之曾前差送者擧多不治近日差遣者盡是善治此亦異事矣上曰曾前守令之不治專由道伯之過矣前道伯之人品拙直故第加委畀冀幸無事矣畢竟僨誤如此極可歎也頃聞其弟之言則營穀發賣皆以四兩錢酌定行關設賑一事亦卽經紀云而第其各邑之公賑私賑初不區別乃於有旨成送後擧行而亦無一丈文書之登聞者是豈成說耶鍾秀曰守令之贓否專係於道伯道伯之責任甚重大矣上曰然矣李洪載事專由於生疎所致而以谷山一事言之守令之所報一不採施以至饑民流散之境渠豈敢辭其責乎最晩之後始乃狀啓已極慢忽而聞流氓還送之報急急送裨設賑之狀甚爲駭怪不可但以生疎論也守令雖或不善擧行爲方伯者豈可推諉於守令而坐視其顚連乎濟恭曰聖敎誠至當矣濟恭曰兩道幕僚衙客將欲行査而衆裨中莫知其某裨之當其罪也上曰討索云云誰爲討索而討索於何處耶濟恭曰海營裨將討索各邑之謂也上曰許多幕裨有難竝爲捉問雖以關西言之定州富人之說旣登繡啓兩道新伯詳査處決好矣濟恭曰臣竊以爲朝家之前後差送守令未嘗不極擇而今番關西守令之罪犯儘如繡啓可謂大無良矣渠輩之自在京職時殿下必知其可合守宰而差遣矣畢竟則如是辜負以此推之知人惟帝難之之言誠然矣鍾秀曰知人果甚難始見其了了解事謂是可堪百里之任及其出宰也聞其所爲則當初所見有相反者此所以難知也上曰然矣鍾秀曰奏御文字何等至重況御史書啓以執法尙嚴之體小官謹畏之道言之尤爲十分詳審而兩西御史李冕膺之論列黃海兵使尹塾也淺斟低唱等句語近嘲諧事涉猥䙝其在尊國體之道不可以一時誤着而無警兩西御史李冕膺罷職何如上曰御史之請罷過矣左相之意何如濟恭曰語欠謹嚴事近調戱施以重推之典使之知警恐好矣上曰依左相言爲之可也出擧條上曰以左相之故重臣李命植自劃於前後官職可謂偏被其害矣聞當初與卿頗不齟齬云然否濟恭曰臣果與之最親而年又同庚故重臣爲北伯時至有生日宴需備送之事而伊後臣或往其家與同杯酌矣上曰然耶上曰趙判府事文集左相見之乎濟恭曰臣未及得見矣上曰已印出乎鍾秀曰雖已印出而姑未粧䌙矣濟恭曰繡啓中亦有言端故擬於次對時仰奏矣平山府素以還穀之最多爲弊不少一戶所受至過五六石故百姓以此爲難支之端皆願減其穀數臣曾前往來西路時稔知其弊矣近聞本府還穀稱以不足至於移轉之境民反疲於轉輸云臣深訝惑矣必是吏輩利於耗剩有此移轉之擧民所不願而吏則若此誠極駭然矣書啓雖不論例臣之所聞如此故敢此仰達矣鍾秀曰發關問之似好矣上曰此亦監司不善按察之致也向來遷園時所用生葛分定於平山而該倅以富民差出都監至有徵捧五六百兩之說聞甚駭然矣鍾秀曰該倅事誠極無狀矣上曰事關本園不欲貽一民弊而居昌斂民云云旣甚無狀又有此平山斂錢之事當初分定到今思之甚不緊矣鍾秀曰以西南兩處觀之其弊如此安知無他處之倍於此者乎上曰果然矣旣有言端平山事査實好矣上曰次對可也濟恭曰今番別無可稟之事而繡啓中關西賣鄕矯弊事雖伏承指一草記之命此則實無好道理矣上曰何以則可祛此弊耶鍾秀曰臣待罪關西時始雖別般申飭終不免如舊生弊誠無如之何矣上曰此不可不講究別般申飭之道而似無好策矣濟恭曰坊面各有尊約之名色尊是尊位之尊約是約正之約也雖以平壤一邑論之坊面最多而賣帖之錢絡續不絶或五六日而遞或七八日而遞甚至鄕所輩之朝除暮改致有此等鄙悖之說矣然豈有邑邑皆同人人如此之理乎若使正月差出限一年久置其任則似免賣帖之說矣鍾秀曰古有平壤倅之遞任後數千金捧去之說以此觀之武弁賣鄕之弊推可知矣濟恭曰道伯若能各別申飭而以此事至登殿最則似或知戢矣上曰列邑民弊不一而足至於里代定之法李成中時創出是例故虛作人名至有靑山白雲之說云矣濟恭曰是說果爲有之矣濟恭曰江民市民或上言或白活紛紜於道路者無非爭奪之計如是而民習何以淳厚乎今日此漢得之明日彼漢奪之互相攘奪訖無底定了當之日此亦觀世道矣上曰市民等上言白活之事猶有了當之時朝廷之事實無了當之期是可悶也濟恭曰江民以鹽醢㕓事方此紛紜矣上曰江民曾已捷訟云然否濟恭曰右相決給江民矣上曰泮民江民互相稱冤未知孰是孰非左相意見則何如濟恭曰臣意則此是江民所可當着之事而聞其本事則當初江民以此爲業矣中間適賣於一富民而富民用泮人之錢貨故泮人憑藉推債奪取鹽醢之業矣江民又給價還退十餘年爲業而其間江民泮人互爲爭訟云矣右相曾爲秋判時決給江民訟理極爲穩當而近日泮人謂有朝家處分當以均廳貸下錢出給云云而憑此脅持云矣上曰正月詢瘼時有所云云矣向因同成均聞之則渠輩願得五千兩貸下條故果使之依所願許給矣今又有紛爭之擧貢市堂上意見何如文源曰左相所奏誠然矣鹽與醢盡是江上所出江民所可爲業者而泮人必欲爭奪之習誠可痛矣濟恭曰泮民人心甚無據矣上曰向者宮房手本有所處分者卿等見之乎濟恭曰處分甚至當矣文源曰近聞屠肆以向日傳敎辭緣至於揭板云聞甚驚駭王言何等重大而渠輩敢生藉重之計如是刻懸於鄙陋之處乎渠若知感於恩敎則尊閣之方豈無其道而今此揭板之擧已極萬萬可駭且於板刻之下又着堂上手決甚是可訝問于徐有隣則以爲其時捧甘時只着手決而懸房揭板初無着署之事云故泮漢輩昨果捉來據理嚴責懸板則使之來納而姑無消息矣至於近日肉價一倍踊貴閭里間賣買極爲艱辛問其所由則肉有定價故如是云矣上曰朝家處分只使宮房增加肉價豈有私自賣買之價自朝家決定之理耶耆曰渠輩必是藉重而作此無前之擧矣上曰泮人之逞憤於江民無足怪矣而至於此等事極爲駭然有司之臣別般申飭可也濟恭曰以此觀之上有惠澤而下不能知感有此藉重於法外之事可謂無益而有害矣上曰豈可因㘆而廢食乎仍敎文源曰肉價事宮房決定外卿須各別申飭無復如是可也上曰纔以都尉家往吊事有所下敎於卿等者而大抵敦風厚俗之道莫如養生送死之節矣近來俗習漸不如古慶吊相問無異廢却科擧則先進之往見無聞返虞則親知之郊迎絶罕甚至有三年不問而不以爲怪又或有吊者臨門而稱病不受者云彼持喪而不受吊者固是大傷風敎矣古亦有時臺之着公服出見返虞者則近日風俗之渝薄氣像之蕭條何其至此耶濟恭曰臣於少時慣見搢紳家慶吊來往之風而近自十數年來有此不慶不吊之習矣鍾秀曰闕中往來之人凡於初喪人事不欲犯染故至於返虞之節亦一竝廢却云矣上曰十數年前則先朝倦勤之時廷臣擧切喜懼之心故此等人事之廢却不是異事而近日之遂成習俗抑何義也向於乙亥以後搢紳家皆廢慶吊云矣近自丙丁以來又成此套耶濟恭曰世故多端懲羹太過人皆不欲以名字留人慶吊之錄至於日記人皆有之書以某日往某家某日某人來而今則日記亦無之矣文源曰慶吊之幾至廢却誠爲俗套之不美而至於居喪而不受吊者雖或有之世豈多有乎哉濟恭曰善居喪者自古爲難詩云庶見素冠兮棘人欒欒兮以其絶難見故謂之以庶見也古猶如此以今渝俗安保其滔滔不如是乎上曰風習如此大抵專沒好氣像矣濟恭曰風俗之變革專係殿下導率之如何而導率之方在於忠厚者激勸而用之伶俐者厭簿而退之今日而如是明日而如是則其爲漸磨之效可謂日計而不足月計而有餘矣上曰卿言誠好矣然各以其才能用之是亦古道也鍾秀曰其中恬靜者擢而用之則庶可以維持頹俗矣濟恭曰朝廷之人每當大事先思拔其身之策如是而安得不負國也大凡言忠者必曰愚忠忠字上加一愚字者正以樸愚之人不知自謀之術而乃能殫竭於國事故也謀身二字苟究其意卽老子守牝之道而見斥於聖門者此也上曰近日謀身之習可謂慣熟而至於化矣鍾秀曰工於謀身者世皆滔滔故樸愚之人往往見陷於術中矣上曰身存然後家存家存然後國存故世之謀身者爲是義耶濟恭曰詩云旣明且哲以保其身此意若誤看則易以哲保認爲謀身而哲保與謀身豈是近似者耶謀身之人必也愼口書有惟口興戒之訓則不愼其口自就禍地者誠有違於書經之垂訓矣然只以謀身爲能則顧何以爲國盡忠乎鍾秀曰從古頓顙賊庭者蓋或以明哲保身爲自解之語謀身者之巧計誠可痛矣上曰然矣上曰備堂全不成樣矣濟恭曰適皆有故而然矣濟恭曰今番稱慶進賀方物雖有移准次年聖節之擧前頭使行專爲聖節則方物移准恐非專价之意方物依例入送緣由令文任撰出咨文同爲齎去事分付該曹該院詔書之順付曾於甲辰節使之回此後賀謝只進表文勿送方物別有皇旨故其後乙巳年登極五十年稱慶頒詔順付之時以無方物謝恩矣今亦依此例擧行至於御筆親送此是曠古之事不可不具方物以表別般叩謝之意敢此仰達矣上曰依爲之咨文卽令文任撰出明日安寶同付於齎咨官之行可也出擧條濟恭曰卽見前京畿監司所報則枚擧水原府使牒呈以爲本府所管及禿城所管各樣軍保米錢或全數蕩減或三分一蠲減而此是軍校輩逐朔支放之資至於煙戶雜役旣是官府策應之需則不可置而不論從長變通以爲趁今給代之地爲辭矣本府及山城所管軍保米錢煙戶雜役或係支放或資需用則旣已蠲減之後不可不給代以本府常賑耗充給其數而數或不足則移劃於傍近邑之意分付道臣何如上曰依爲之出擧條濟恭曰臣於熟手等上言見其稱冤之事則似無怪其如是矣熟手之許多國役勤勞最多而失此盤床給貰之業則將無以聊賴其所稱冤不是異事矣文源曰公私吉凶熟手之役可謂偏苦矣洪奉朝賀以三分決給矣及今廛人熟手互相稱冤有此紛紜矣上曰大體則熟手甚可矜矣文源曰熟手七十名一年所食每名只爲七斗租二石米云如失此業則渠何以支當國役乎上曰善爲區處俾無稱冤好矣上曰判尹文華雖未裕餘識見甚是周通有司之任何必苦辭也上曰忠贊衛革罷之命果有所以矣先朝減布之德意甚盛而此輩反以出身之子枝至有收布之役豈不矜悶乎濟恭曰小臣平生所欲爲者卽革罷忠贊衛名色矣上曰忠贊衛旣罷之則給代之道合有商量判尹旣經兵判極意消詳以爲區處之道可也外方忠贊衛亦當革罷其中自有所餘之物以此添補於區處好矣忠贊衛旣革罷則入直忠壯將亦當革罷而武弁之窠亦難公然減之加設於五衛將爲好耶文源曰臣當往問前有司堂上相議爲之矣上曰然則有廳色不無稱冤之端耶此亦詳問爲之可也濟恭曰臣意則有廳色財力果無不足之慮矣上曰關西弓馬之才漸不如前而科文則擧多善作者矣濟恭曰關西之人自來專尙儒業恪勤做工故善作者多至於武技則出身後其子婿弟姪卽地入於忠贊衛之故皆不肯着力矣上曰以趙曮事其子有上言故有就議之命矣卿等見之乎濟恭曰姑未見之矣文源曰臣日昨除拜見職姑未及就議而臣與故重臣有私嫌故不敢擧行矣上曰所嫌者何事文源曰臣父遭彈時此重臣力救言者之故矣上曰趙曮事果何如云耶文源曰其時歲歉可謂大無而關西作錢時竝與等令之所取剩者而盡謂道伯之染指此則積怨所致云矣上曰三件事中其兩件爲何事耶文源曰一則徵債事也其所取怨者專由於此而左右相曾經道伯似可稔知矣鍾秀曰徵債一事實爲招怨之端而其爲人旣吝矣又陋矣處事則能猾手段則油滑故致有伊時事而諸般不善之擧多矣一道之人莫不怨詈之狀左相詳知之矣仍顧左相使之條奏濟恭曰臣在西藩時聞之趙曮取怨之端不一而足雖於不關微細之事皆致怨讟武士賞射慮或得中者多貫革之製斲而小之故應射之校屬至今稱冤矣鍾秀顧左相曰針線價革罷者何事也濟恭曰平壤自是游觀之場故官妓輩無暇針線自前有設庫放債取殖以給之例矣曮之莅營後謂之不緊革罷而屬之他處矣鍾秀又顧左相曰儒生飯米臥龍祠帖給事亦有之矣濟恭曰鄕校朔望焚香儒生飯白米定給二斗自是舊例而以小米代之校儒等皆以賤待渠輩爲至恨監司巡到永柔則必謁臥龍祠而亦必有下屬帖下之例矣曮則但給皮禝一石價不過數錢此等事莫非取怨之端而有若故爲者然矣上曰此等微事便同閑談且置之然則當初使卿等回啓反無益矣趙鎭寬上言內其時區處文書尙今見在云然則其時何不脫空耶濟恭等曰文書臣未及見之矣上曰判堂旣云嫌不冒當令次堂取議大臣其文書亦自該府取見可也上曰昔年李潭能引進淹滯之人卿等之致位至此者實由於此人收拾之力矣卿等何不思李潭子孫收錄之道乎其爲人可謂甚能矣鍾秀曰果是有能矣上曰俄者纔以俗尙之日渝縷縷酬酢而向時朝廷雖云貪權樂勢其風俗與氣像猶有可觀矣近來則世態日就迫隘只以工於謀身爲能事譬之於人雖無元氣猶有客氣之可以維持及夫客氣之亦退則終於萎薾而已豈不大可悶哉予於向來敦諭左相之言果非偶然矣予豈有一毫私好於左相而然也戊申除拜之日民情可見而洪領敦寧亦以爲其時輿儓之輩誤認左相而遮擁行路幾不能前云此豈非國人之所共推重耶所以拯救者國人之煩冤故也所以除拜者輿望之叶洽故也予何曾有意於其間哉右相以爲如何鍾秀曰今伏承下敎左相之偏被恩造可謂曠絶矣人皆有秉彝之天旣蒙若是恩造則似當有務祛偏私竭心圖報之道矣上曰予之所詢卽予任用之故而卿之所對乃其報答之意問與答殊異矣左相豈有偏用之失耶鍾秀曰苟能國耳公耳而擧以用之則豈可謂偏用乎上曰外面雖似偏用而實則不是異事矣假令三分百人一分爲三十餘人也先充此三十之數然後始可議均齊不偏之道矣鍾秀曰惟其人是用固是平蕩之道而雖無其人必欲對擧者是謂偏用之失矣濟恭曰人皆得五行之氣以生則豈有優於彼而少於此之理哉上曰近來騫騰之家自幼少時已爲鍊達閑習無所礙眼故謂之合於時用而惟彼積久沈屈之蹤類多鋤耰棘矜之徒烏得免樣不入俗而謂之無人乎且左相別無偏用者而不過李獻慶一人陞擢而已其年紀與久次俱合晉秩則此豈有偏用之嫌耶至於尹持訥事唱第日予有何官不做之言而左相旣已聽瑩且於登科翌日特差假官之故左相亦有所錯料而爲之矣鍾秀曰尹善道有功則有功而子孫之收用何可遽議乎上曰假注書兵曹佐郞猶不可爲耶鍾秀曰此亦似重難而堂后假銜亦有物議之不合者至於翰圈則極其不可矣上曰予以兵郞爲言而卿終無一言許可此誠過矣豈不有異於逆家後裔耶鍾秀曰此則不當比論也濟恭曰如非逆裔何可如是牢塞乎上曰予於先正尊慕之心豈不及右相而右相之不許尹持訥郞官之職者誠不知其可矣尹善道不但有先知之鑑抑又有適會異常之事頃於動駕路次觀光小兒成群而立其中有一美貌兒故使人率來問之則自言是尹孤山之孫而又爲尹持訥之近族也此亦孰使而孰期乎諸童之中偶然入矚而率來誠亦異矣濟恭曰臣亦略聞此事而今始親承聖敎矣至於臣之受恩感激固不暇言而君臣之間猶父子耳子之於父亦有最貽煩慮者臣身之仰貽聖慮亦旣屢矣臣心惶恧容有旣哉第臣年旣衰邁病又侵尋將不得久事我殿下矣上曰豈可如是爲說而大抵以卿之故積費心力矣仍命濟恭等就坐鍾秀曰曹囚推尋事臣固冒當專輒而頃日已以不容不然之意有所附奏於承史矣上曰此事何必更提其時史官不卽提奏晩始得聞於承宣矣鍾秀曰窩窟庶幾盡綻於曹囚之口而端緖旣露之後一不訊問遽有此全釋之擧此誠殿下之過擧也上曰過擧亦無妨周公之過不亦宜乎鍾秀曰與此有異豈可如是引諭哉且伊日擧措恐不免有關後弊矣上曰不如是則事不諧矣田叔之焚案亦非可據乎鍾秀曰此則有異矣上曰厥輩方在何處云耶鍾秀曰每以難容之罪縷縷陳達而輒被箝制之敎至於儒生輩亦不敢進言今幾置之相忘之域不但儒生輩幾乎相忘至於小臣亦不免日遠而日忘向來慈敎之丁寧懇惻果何如而一直伈泄讎怨無可復之日義理無可伸之時豈不萬萬痛心哉上曰卿勿如是卽爲就坐可也上曰諸堂稟事可也文源曰臣昨以金吾擧行事聯章陳達矣不免還給而其中任觀周罪名雖有差間至於柱翼則負犯至重罪名爻周一款有不敢依下敎奉行者故敢此仰達矣上曰何可如是煩陳乎卽爲擧行可也有大曰漢旅軍官中守直官三員自兵曹當備擬而雖非軍官唐人子孫中好身手可合者通瀜擬望而凡於參下官計仕各營校久勤之規必也四十五朔然後始許遷轉今此守直官瓜限朔數依此例施行何如上曰依爲之出擧條熙朝曰臣有區區所懷敢此仰達矣頃以曹囚放送事聯陳堂箚而未承批旨下情尙不勝抑鬱之至曹囚之關係莫重臣於箚疏已盡臚列而今聞諸大臣所奏其不可遽然放釋也決矣伏願亟寢成命焉上曰更何煩陳乎熙朝曰此事不得請則不敢止更願亟加三思焉上曰校理金熙朝遞差出榻敎上曰卿等先退大臣以下以次退出上曰下直守令進前各奏職姓名可也鼎運等以次奏訖上曰順興府使旣已遞職退去可也上敎公轍曰爾將何以治官乎公轍曰當殫誠做去矣上曰居官之道莫過於絶飮屛色廉財而如是面戒爾須下去後特書黏壁常目惕念可也仍命退諸臣以次退出